मैं दो वर्ष और खेल सकता हूं : रज्जाक  
पाकिस्तान की टीम से दरकिनार किए गए अब्दुल रज्जाक का कहना है कि वह अब भी कम से कम दो वर्ष तक क्रिकेट खेल सकते हैं।
पाकिस्तान की राष्ट्रीय क्रिकेट टीम से दरकिनार किए गए अनुभवी हरफनमौला खिलाड़ी अब्दुल रज्जाक का कहना है कि वह अब भी कम से कम दो वर्ष तक क्रिकेट खेल सकते हैं। अप्रैल में सम्पन्न हुए विश्व कप के बाद से रज्जाक को राष्ट्रीय टीम से बाहर कर दिया गया है। इसके बाद पाकिस्तानी टीम वेस्टइंडीज और आयरलैंड के साथ श्रृंखला खेली लेकिन रज्जाक को इस दौरान टीम में शामिल नहीं किया गया। पाकिस्तानी टीम इस समय जिम्बाब्वे दौरे पर है।   31 वर्षीय रज्जाक ने वापसी की उम्मीद नहीं छोड़ी है। समाचार पत्र 'द एक्सप्रेस ट्रिब्यून' ने रज्जाक के हवाले से लिखा है, "मुझे लगता है कि यहां कुछ पक्षपात का मामला है जो क्रिकेट के लिए अच्छा नहीं है। मैंने लम्बे समय तक अपने प्रदर्शन के आधार पर खेला है। मैंने टीम में अब तक किसी अन्य तरीके से जगह नहीं बनाई है और न ही इस तरह से बनाना चाहता हूं।"  उल्लेखनीय है कि रज्जाक ने पाकिस्तान की ओर से अब तक 46 टेस्ट मैच खेला है जिनमें उन्होंने 1946 रन बनाए हैं। इसके अलावा टेस्ट मैचों में उनके नाम 100 विकेट दर्ज हैं जबकि 262 एकदिवसीय अंतरराष्ट्रीय मैचों में उन्होंने 5063 रन बनाए हैं साथ ही साथ 267 विकेट भी झटके हैं।  पत्र के मुताबिक रज्जाक ने कहा, "मुझे भले ही राष्ट्रीय टीम से दरकिनार कर दिया गया हो लेकिन काउंटी क्रिकेट ने मुझे अपना फॉर्म और फिटनेस बनाए रखने में मदद की है। अगर आपकी फिटनेस उच्च स्तर की हो तो एक खिलाड़ी का करियर स्वत: बढ़ जाता है। मैं अब भी कम से दो वर्ष तक और क्रिकेट खेल सकता हूं।"